b'\n_START_ARTICLE_\nCerkev svetega Jo\xc5\xbeefa, Cankova\n_START_SECTION_\nZgodovina cerkve in \xc5\xbeupnije\n_START_PARAGRAPH_\nNa Cankovi so leta 1718 na mestu kjer stoji sedanja cerkev sezidali kapelo v \xc4\x8dast sv. Jo\xc5\xbeefu. Okrog nje so uredili pokopali\xc5\xa1\xc4\x8de in stara drevesa, ki so sedaj okrog cerkve, pri\xc4\x8dajo, da je bila okrog \xc5\xbeiva meja, ki je varovala svetost pokopali\xc5\xa1\xc4\x8da. Zidovi stolpa in del ladje sedanje cerkve so ostanki prvotne kapele. Cerkev je dala sezidati dru\xc5\xbeina grofa Nadassdyja iz Gornje Lendave - dana\xc5\xa1njega Grada. Leta 1736 pa \xc5\xa1e drugi del sedanje ladje, ki je bila apsida t. j. polkro\xc5\xbeen obokan prostor - v cerkvi je rabil za sveti\xc5\xa1\xc4\x8de z glavnim oltarjem. Pred ustanovitvijo \xc5\xbeupnije (1754) so kapelo - cerkev obnovili z denarno pomo\xc4\x8djo grofa Leopolda Nadassdyja. K novoustanovljeni \xc5\xbeupniji so spadali naslednji kraji: Cankova, Korovci, Domajinci Topolovci, Beznovci, Skakovci in Strukovci. Pu\xc5\xbeevci, Lemerje in Brezovci so bili priklju\xc4\x8deni cankovski \xc5\xbeupniji 18. septembra 1756. leta. Gornji \xc4\x8crnci so \xc5\xa1e naprej ostali v \xc5\xbeupniji sv. Jurija, vendar jih 1830. leta omenjajo pri cankovski \xc5\xbeupniji. Po drugi svetovni vojni pa so se Brezovci priklju\xc4\x8dili \xc5\xbeupniji svetega Bo\xc5\xa1tjana - Sebe\xc5\xa1\xc4\x8dana v Pe\xc4\x8darovcih, cankovski \xc5\xbeupniji pa je bila priklju\xc4\x8dena vas Zenkovci, ki je dotlej spadala v pe\xc4\x8darovsko \xc5\xbeupnijo.'